Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak pročišćenog teksta, 123/17, 98/19 i 144/20) i članka 40. Statuta Grada Koprivnice (“Glasnik Grada Koprivnice” broj 4/09, 1/12, 1/13 i 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na 23. sjednici održanoj 25.02.2025. godine, donijelo je

**O D L U K U**

**o ostvarivanju prava na financiranje troškova nabave osnovnoškolskih radnih bilježnica za**

**obvezne i izborne predmete za učenike s prebivalištem na području Grada Koprivnice,**

**polaznike osnovnih škola kojima nije osnivač Grad Koprivnica,**

**u školskoj godini 2025./2026.**

**Članak 1.**

Odlukom o ostvarivanju prava na financiranje troškova nabave osnovnoškolskih radnih bilježnica za obvezne i izborne predmete za učenike s prebivalištem na području Grada Koprivnice, polaznike osnovnih škola kojima nije osnivač Grad Koprivnica, u školskoj godini 2025./2026. (u daljnjem tekstu: „Odluka“), utvrđuju se kriteriji i način ostvarivanja prava na financiranje troškova nabave osnovnoškolskih radnih bilježnica za obvezne i izborne predmete za učenike koji imaju prebivalište na području Grada Koprivnice, a polaznici su osnovnih škola kojima nije osnivač Grad Koprivnica, u školskoj godini 2025./2026.

**Članak 2.**

Pod pojmom „radne bilježnice za obvezne i izborne predmete“ u smislu ove Odluke podrazumijevaju se radne bilježnice kao pojedino pripadajuće dopunsko nastavno sredstvo, što ne uključuje likovne mape, atlase i kutije za tehničku kulturu sa svim pripadajućim sadržajem (u daljnjem tekstu: „radne bilježnice“).

**Članak 3.**

Učenici polaznici osnovnih škola kojima nije osnivač Grad Koprivnica mogu ostvariti pravo na financiranje troškova nabave radnih bilježnica, pod uvjetom kumulativnog ispunjenja sljedećih pretpostavki:

1. prijavljeno prebivalište na području Grada Koprivnice u trajanju od najmanje šest mjeseci računajući od dana podnošenja zahtjeva za ostvarivanje prava na financiranje troškova nabave radnih bilježnica (u daljnjem tekstu: „zahtjev“),
2. nepostojanje dvostrukog financiranja troškova nabave radnih bilježnica, te
3. jednakost ili istoznačnost naslova i nakladnika radne bilježnice u Konačnoj listi odabranih radnih bilježnica osnovne škole koju učenik polazi, i na računu o isporuci radnih bilježnica.

Iznimno od stavka 1. točke 1. ovog članka, pravo na financiranje troškova nabave radnih bilježnica mogu ostvariti učenici polaznici osnovnih škola kojima nije osnivač Grad Koprivnica, a koji imaju status stranca pod privremenom zaštitom i prijavljen boravak na području Grada Koprivnice, ukoliko kumulativno ispunjavaju sve ostale uvjete iz stavka 1. ovog članka.

**Članak 4.**

Zahtjev može podnijeti roditelj (skrbnik) učenika osnovnih škola kojima nije osnivač Grad Koprivnica upravnom tijelu Grada Koprivnice nadležnom za društvene djelatnosti.

Zahtjev se podnosi na posebnom obrascu koji je dostupan na web stranici Grada Koprivnice www.koprivnica.hr, a obvezno sadržava podatak o broju računa podnositelja zahtjeva.

Obvezni prilog te sastavni dio zahtjeva je sljedeća dokumentacija:

1. preslike osobnih iskaznica ili uvjerenja o prebivalištu roditelja i učenika iz stavka 1. ovog članka
2. dokazi o statusu stranca pod privremenom zaštitom s prijavljenim boravkom na području Grada Koprivnice,
3. dokaz o skrbništvu za podnositelja zahtjeva, ukoliko zahtjev podnosi skrbnik,
4. presliku Konačne liste odabranih radnih bilježnica osnovne škole koju učenik polazi (potpisanu i ovjerenu od strane ovlaštene osobe osnovne škole),
5. dokaz o nepostojanju dvostrukog financiranja troškova nabave radnih bilježnica (potvrdu jedinice lokalne samouprave na čijem području se nalazi škola koju polazi učenik i potvrdu nadležnog centra za socijalnu skrb),
6. račun o isporuci radnih bilježnica.

Zahtjev se može podnijeti najkasnije do zaključno 31. listopada 2025. godine, na jedan od sljedećih načina:

1. osobno na adresi Grad Koprivnica, Zrinski trg 1, Koprivnica, soba broj 3 (pisarnica),
2. putem poštanske usluge na adresu Grad Koprivnica, Zrinski trg 1, 48000 Koprivnica, ili
3. putem elektroničke pošte na adresu: pisarnica@koprivnica.hr.

**Članak 5.**

Upravno tijelo Grada Koprivnice nadležno za društvene djelatnosti, po utvrđivanju činjeničnog stanja, izdaje rješenje o zahtjevu u obliku pojedinačnog upravnog akta.

Ukoliko se tijekom upravnog postupka utvrdi da su kumulativno ispunjene pretpostavke iz članka 3. ove Odluke, izdaje se rješenje o ostvarivanju prava na financiranje troškova nabave radnih bilježnica.

**Članak 6.**

U rješenju o ostvarivanju prava na financiranje troškova nabave radnih bilježnica utvrđuje se visina naknade za financiranje troškova nabave radnih bilježnica, koja je jednaka zbroju iznosa maloprodajnih cijena radnih bilježnica za koje je ispunjena pretpostavka iz članka 3. točke 3. ove Odluke, a koje su obračunate na računu o isporuci radnih bilježnica iz članka 4. stavka 3. točke 6 ove Odluke.

Visina naknade za financiranje troškova nabave radnih bilježnica ne može biti veća od stvarnog troška nabave radnih bilježnica.

Temeljem izvršenja rješenja o ostvarivanju prava na financiranje troškova nabave radnih bilježnica, Grad Koprivnica će isplatiti naknadu za financiranje troškova nabave radnih bilježnica na račun podnositelja zahtjeva i to najkasnije do 31. prosinca 2025. godine.

**Članak 7.**

Sredstva za izvršenje ove Odluke osigurana su u Proračunu Grada Koprivnice za 2025. godinu.

**Članak 8.**

Ova Odluka stupa na snagu osmoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 602-02/25-01/0002

URBROJ: 2137-1-06-01/1-25-4

Koprivnica, 25.02.2025.

PREDSJEDNIK:

Ivan Pal, prof.

**Obrazloženje**

1. **Zakonska osnova**

Pravna osnova za donošenje Odluke o ostvarivanju prava na financiranje troškova nabave osnovnoškolskih radnih bilježnica za obvezne i izborne predmete za učenike s prebivalištem na području Grada Koprivnice, polaznike osnovnih škola kojima nije osnivač Grad Koprivnica, u školskoj godini 2025./2026. (u daljnjem tekstu: Odluka) sadržana je u odredbi članka 35. točke 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak pročišćenog teksta, 123/17, 98/19 i 144/20) koji propisuje da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave te u odredbi članka 40. Statuta Grada Koprivnica (“Glasnik Grada Koprivnice" broj 4/09, 1/12, 1/13 i 3/13 – pročišćeni tekst, 1/18, 2/20 i 1/21) prema kojoj Gradsko vijeće donosi odluke i druge opće akte kojima se uređuju pitanja iz samoupravnog djelokruga Grada Koprivnice.

1. **Ocjena stanja i osnovna pitanja koja se uređuju aktom**

Odlukom o ostvarivanju prava na financiranje troškova nabave osnovnoškolskih radnih bilježnica za obvezne i izborne predmete za učenike s prebivalištem na području Grada Koprivnice, polaznike osnovnih škola kojima nije osnivač Grad Koprivnica, u školskoj godini 2025./2026., utvrđuju se kriteriji i način ostvarivanja prava na financiranje troškova nabave osnovnoškolskih radnih bilježnica za obvezne i izborne predmete za učenike koji imaju prebivalište na području Grada Koprivnice, a polaznici su osnovnih škola kojima nije osnivač Grad Koprivnica, u školskoj godini 2025./2026.

Pravo na financiranje troškova nabave radnih bilježnica mogu ostvariti učenici, polaznici osnovnih škola kojima nije osnivač Grad Koprivnica, ukoliko imaju prijavljeno prebivalište na području Grada Koprivnice u trajanju od najmanje šest mjeseci, ukoliko ne postoji dvostruko financiranje troškova nabave radnih bilježnica te je utvrđena jednakost ili istoznačnost naslova i nakladnika radne bilježnice u Konačnoj listi odabranih radnih bilježnica osnovne škole koju učenik polazi i na računu o isporuci radnih bilježnica.

Učenici polaznici osnovnih škola kojima nije osnivač Grad Koprivnica, a koji imaju status stranca pod privremenom zaštitom i prijavljen boravak na području Grada Koprivnice, mogu ostvariti pravo na financiranje troškova nabave radnih bilježnica pod ostalim istim uvjetima.

1. **Potrebna sredstva za provedbu akta**

Sredstva za izvršenje ove Odluke osigurana su u Proračunu Grada Koprivnice za 2025. godinu u iznosu od 800,00 EUR u okviru Programa 3021 UNAPREĐENJE KVALITETE ŽIVOTA, aktivnosti A302104 Sufinanciranje udžbenika i radnih bilježnica – škole van područja Grada Koprivnice.

Slijedom navedenog, predlaže se Gradskom vijeću Grada Koprivnice donošenje Odluke o ostvarivanju prava na financiranje troškova nabave osnovnoškolskih radnih bilježnica za obvezne i izborne predmete za učenike s prebivalištem na području Grada Koprivnice, polaznike osnovnih škola kojima nije osnivač Grad Koprivnica, u školskoj godini 2025./2026., u predloženom tekstu.

Nositelj izrade akta: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić, dipl. soc. rad. Mišel Jakšić, dipl. oec.